【馬場第一攝】昇哥極地反擊 今朝有晒動靜
2024年05月14日 12:00
東網電視
更多新聞短片
「極速滿貫」潘一哥索騎，戰意昭然。
黎昭昇馬房自4月份開始，成績立晒腳，去到5月初先贏得件大熱門「超力量」，睇嚟點都要趁季尾階段追數，振奮吓馬房士氣，明晚出足9匹賽駒，場場有馬搏，早已部署好大舉出擊之勢，今朝練者更顯露出搏殺動靜，來勢洶洶殊不簡單。
焦點馬匹集中在兩「極」身上，就係第4場五班1650米「極速滿貫」及第6場四班1000米「極光彗星」，由助手騎往內圈加課踱步，昇哥走出烽火台督操完畢再折返馬房閘口接馬，坐在高球車上慢慢檢視，順便跟埋入倉，鏡頭好吸引。
「極速滿貫」同程奪3冠，四班都贏得依家落五班跑，潘頓即刻攞嚟騎，鬥志毫無懸念，唔通仲會留咩。「極光彗星」上仗排檔差，且末段受擠壓未能全力展開衝刺，今番內檔起步形勢大不同，馬兒本身操足又有實力，如果臨場賠率有突變，更加要吼緊，隨時可開齋
早餐料:
第4場:3「極速滿貫」
第6場:3「極光彗星」
第8場:11「欣感」
阿藍